ΕΚΘΕΣΗ ΤΗΣ ΕΠΙΤΡΟΠΗΣ ΕΥΡΩΠΑΪΚΟ ΙΔΡΥΜΑ ΕΠΑΓΓΕΛΜΑΤΙΚΗΣ ΕΚΠΑΙΔΕΥΣΗΣ Ετήσια Έκθεση 1999

ΠΕΡΙΕΧΟΜΕΝΑ

1. Γενικά

1.1. Επιδιώξεις και στόχοι

1.2. Θεσμική δομή

2. Δραστηριότητες του Ιδρύματος το 1999

2.1. Υποψήφιες χώρες της Κεντρικής και Ανατολικής Ευρώπης

2.2. Άρθρο Νοτιοανατολική Ευρώπη

2.3. Τα Νέα Ανεξάρτητα Κράτη (ΝΑΚ) και η Μογγολία

2.4. Οι χώρες και τα εδάφη της Μεσογείου

3. Τempus - Τεχνική υποστήριξη στην Ευρωπαϊκή Επιτροπή

3.1. Επιλογή 1999-2000

3.2. Παρακολούθηση

3.3. Δημοσιεύσεις, πληροφόρηση και εκδηλώσεις του Tempus

4. Συνεργασία με οργανισμούς της ΕΕ

4.1. CEDEFOP

4.2. Άλλοι οργανισμοί της ΕΕ

4.3. Κοινή υπηρεσία υποστήριξης

5. Δημοσιονομική έκθεση

5.1. Πηγές χρηματοδότησης

5.2. Εκτέλεση του προϋπολογισμού του 1999

5.3. Κατάρτιση προϋπολογισμού βάσει δραστηριοτήτων για το 1999

Παραρτημα

Παραρτημα 1 - Προσωπικό και οργανόγραμμα

Παραρτημα 2 - Το διοικητικό συμβούλιο

Παραρτημα 3 - Κατάλογος εκδηλώσεων του Ιδρύματος για το 1999

Παραρτημα 4 - Δημοσιεύσεις του Ιδρύματος κατά το 1999

1. Γενικά

1.1. Επιδιώξεις και στόχοι

Το Ευρωπαϊκό Ίδρυμα Επαγγελματικής Εκπαίδευσης είναι ένας οργανισμός της Ευρωπαϊκής Ένωσης που ιδρύθηκε βάσει κανονισμού του Συμβουλίου το 1990 [1] με σκοπό να προωθήσει την ανάπτυξη της επαγγελματικής εκπαίδευσης (περιλαμβανομένης της κατάρτισης στελεχών επιχειρήσεων) στις χώρες της Κεντρικής και Ανατολικής Ευρώπης κατά την μετάβασή τους σε μια οικονομία αγοράς. Η εντολή του Ιδρύματος επεκτάθηκε στη συνέχεια για να συμπεριλάβει τα Νέα Ανεξάρτητα Κράτη καθώς και τις χώρες και τα εδάφη της Μεσογείου. Ως κέντρο εμπειρογνωμοσύνης το Ίδρυμα:

[1] Κανονισμός (ΕΟΚ) αριθ. 1360/90 (ΕΕ αριθ. L131, 23.5 1990, σελ. 1) όπως τροποποιήθηκε από τον κανονισμό 2063/94 (ΕΕ L216, 20.8.1994, σελ. 9) όπως τροποποιήθηκε από τον κανονισμό (ΕΚ) αριθ. 1572/98 (ΕΕ L206/1, 23.7.98)

*παρέχει ανάλυση και συμβουλές σχετικά με τις τρέχουσες πρωτοβουλίες και τις μελλοντικές ανάγκες στις χώρες τις οποίες έχει αποστολή να επικουρεί (τις λεγόμενες χώρες εταίρους).

*διευκολύνει τις επαφές και προωθεί τις ανταλλαγές εμπειριών μεταξύ των βασικών φορέων που αναπτύσσουν δράση στον χώρο της κατάρτισης μέσω δικτύων, συνεδρίων και εργαστηρίων.

*διαδίδει πληροφορίες σχετικά με τις βέλτιστες πρακτικές στην ΕΕ.και

*προωθεί τη συνεργασία μεταξύ των χορηγών.

Το Ίδρυμα στηρίζει αυτές τις δραστηριότητες μέσω του δικού του προϋπολογισμού. Επιπλέον, διαχειρίζεται ορισμένα προγράμματα Phare και Tacis εκ μέρους της Ευρωπαϊκής Επιτροπής, παρέχοντας παράλληλα τεχνική υποστήριξη στην Επιτροπή για την εφαρμογή του προγράμματος Tempus (βλέπε παρακάτω τμήμα 3). Στους πίνακες 5 και 7 παρουσιάζεται μια επισκόπηση όλων των συμβάσεων Phare και Tacis καθώς και των συμβάσεων Tempus Phare και Tempus Tacis τις οποίες διαχειρίζεται το Ίδρυμα.

1.2. Θεσμική δομή

Το Ίδρυμα έχει διοικητικό συμβούλιο που αποτελείται από εκπροσώπους των κρατών μελών και της Ευρωπαϊκής Επιτροπής. Ένας μάλιστα από τους εκπροσώπους της Επιτροπής ασκεί την προεδρία του εν λόγω συμβουλίου. Το διοικητικό συμβούλιο εγκρίνει το ετήσιο πρόγραμμα εργασιών και τον προϋπολογισμό του Ιδρύματος. Ο κατάλογος των μελών του διοικητικού συμβουλίου περιλαμβάνεται στο Παράρτημα 2 μαζί με μια συνοπτική παρουσίαση των κυριότερων αποφάσεων που έλαβε στις συνεδριάσεις του κατά το 1999.

Το διοικητικό συμβούλιο επικουρείται από ένα συμβουλευτικό σώμα αποτελούμενο από εμπειρογνώμονες του χώρου της εκπαίδευσης οι οποίοι προέρχονται από τα κράτη μέλη, τις 39 χώρες εταίρους, την Ευρωπαϊκή Επιτροπή, διεθνείς οργανισμούς και τους κοινωνικούς εταίρους. Παρέχει συμβουλές στο διοικητικό συμβούλιο σχετικά με το ετήσιο πρόγραμμα εργασιών και οι υποομάδες του συνεδριάζουν τακτικά για να συζητήσουν θέματα που αφορούν τη μεταρρύθμιση των συστημάτων επαγγελματικής εκπαίδευσης και κατάρτισης.

Το Ίδρυμα εδρεύει στο Τουρίνο. Ο διευθυντής, ο οποίος αναφέρεται στο διοικητικό συμβούλιο και προεδρεύει του συμβουλευτικού σώματος, πλαισιώνεται από προσωπικό 120 περίπου ατόμων [2], που εκτελούν το πρόγραμμα εργασιών (όπου περιλαμβάνονται και οι συμβάσεις που διαχειρίζεται το Ίδρυμα εκ μέρους της Επιτροπής) και παρέχουν γραμματειακή υποστήριξη στο διοικητικό συμβούλιο και στο συμβουλευτικό σώμα. Ο συνολικός προϋπολογισμός του Ιδρύματος για το 1999 (τον οποίο ενέκρινε το διοικητικό συμβούλιο) ανήλθε σε 16,2 εκατομμύρια ευρώ (για περισσότερες λεπτομέρειες σχετικά με τον προϋπολογισμό βλ. τμήμα 5).

[2] Στο ιδρυτικό σχέδιο του Ιδρύματος προβλέπεται προσωπικό 130 ατόμων.

Κατά το 1999 ο διευθυντής αποφάσισε να προβεί σε αλλαγές στην οργανωτική δομή του Ιδρύματος. Το Τμήμα Ανάλυσης και Ανάπτυξης καθώς και το Τμήμα Επαγγελματικής Εκπαίδευσης και Κατάρτισης αντικαταστάθηκαν από πέντε μικρότερα τμήματα οργανωμένα βάσει γεωγραφικών κριτηρίων. Ταυτόχρονα δημιουργήθηκαν δύο νέες Μονάδες προς υποστήριξη της νέας δομής: η Μονάδα Σχεδιασμού, Παρακολούθησης και Αξιολόγησης και η Μονάδα Ανάπτυξης (το οργανόγραμμα και τα στοιχεία σχετικά με το προσωπικό ανά βαθμό και εθνικότητα περιλαμβάνονται στο Παράρτημα 1). Ένα δεύτερο στάδιο της αναδιοργάνωσης ξεκίνησε αργότερα κατά το 1999 και εστιάστηκε στα τμήματα της Κεντρικής Υπηρεσίας. Τα αποτελέσματα των αλλαγών παρουσιάστηκαν την άνοιξη του 2000.

2. Δραστηριότητες του Ιδρύματος το 1999

Η περιφερειακή προσέγγιση

Όπως προαναφέρθηκε, το 1999 δημιουργήθηκαν πέντε νέα γεωγραφικά τμήματα με στόχο την καλύτερη επικέντρωση των δραστηριοτήτων του Ιδρύματος στις ανάγκες και τις προτεραιότητες των χωρών τις οποίες έχει αποστολή να επικουρεί. Επομένως, οι δραστηριότητες κατά το 1999 εστιάστηκαν σε τέσσερις βασικές ομάδες χωρών: τις υποψήφιες χώρες που επιδιώκουν να ενταχθούν στην ΕΕ [3], τις χώρες και τα εδάφη της Νοτιοανατολικής Ευρώπης [4], τα Νέα Ανεξάρτητα Κράτη και τη Μογγολία [5] καθώς και τις χώρες και τα εδάφη που καλύπτονται από το πρόγραμμα MEDA [6]. Κατ' αυτόν τον τρόπο το Ίδρυμα κατάφερε να καθορίσει ειδικές στρατηγικές γι' αυτές τις περιφέρειες και να εξασφαλίσει μια καλύτερα εστιασμένη προσέγγιση.

[3] Βουλγαρία, Τσεχική Δημοκρατία, Κύπρος, Εσθονία, Ουγγαρία, Λετονία, Λιθουανία, Μάλτα, Πολωνία, Ρουμανία, Σλοβακική Δημοκρατία, Σλοβενία και Τουρκία.

[4] Αλβανία, Βοσνία και Ερζεγοβίνη, Κροατία, Πρώην Γιουγκοσλαβική Δημοκρατία της Μακεδονίας και Κοσσυφοπέδιο.

[5] Αρμενία, Αζερμπαϊτζάν, Λευκορωσία, Γεωργία, Καζαχστάν, Κιργιζία, Μολδαβία, Μογγολία, Ρωσική Ομοσπονδία, Τατζικιστάν, Τουρκμενιστάν, Ουκρανία και Ουζμπεκιστάν.

[6] Αλγερία, Κύπρος, Αίγυπτος, Ισραήλ, Ιορδανία, Λίβανος, Μάλτα, Μαρόκο, Παλαιστινιακή Αρχή, Συρία, Τυνησία και Τουρκία.

Σύμφωνα με τους νέους γεωγραφικούς στόχους που τέθηκαν στο επίκεντρο, το συμβουλευτικό σώμα στην ετήσια συνεδρίασή του που πραγματοποιήθηκε στο Τουρίνο 6-8 Σεπτεμβρίου αποφάσισε επίσης να αναδιοργανώσει την εργασία του ώστε να υποστηρίξει τον νέο προσανατολισμό. Οι θεματικές υποομάδες που συνεδρίαζαν στο παρελθόν αντικαταστάθηκαν από νέες περιφερειακές υποομάδες. Αντίγραφα των εκθέσεων των υποομάδων είναι διαθέσιμα στην ιστοσελίδα του ΕΙΕΕ (Ευρωπαϊκό Ίδρυμα Επαγγελματικής Εκπαίδευσης) (www.etf.eu.int).

Επισκόπηση

Το Ίδρυμα καθόρισε έξι αναπτυξιακούς στόχους ως πλαίσιο για όλες τις δραστηριότητές του στις περιφέρειες το 1999. Οι εν λόγω στόχοι νοούνταν ως γενικότεροι στόχοι για τις χώρες όπου το Ίδρυμα θα μπορούσε να συμβάλει μέσω του προγράμματος εργασιών του ώστε:

*να εξασφαλίσει μεγαλύτερη σύνδεση του συστήματος εκπαίδευσης και της αγοράς εργασίας και να προωθήσει την απασχολησιμότητα και την προσαρμοστικότητα.

*να υποστηρίξει την ανάπτυξη συστημάτων διαρκούς εκπαίδευσης στο πλαίσιο της δια βίου εκμάθησης για όλους.

*να καθιερώσει ένα σύστημα ευέλικτων και αναγνωρισμένων επαγγελματικών προτύπων.

*να εξασφαλίσει ότι οι εκπαιδευτικοί και οι εκπαιδευτές παρέχουν εκπαίδευση βάσει εμπειρίας και συμμετοχής η οποία αξιοποιεί πλήρως τις σύγχρονες μεθόδους και μέσα.

*να προωθήσει την κατάρτιση στελεχών επιχειρήσεων και τη βιωσιμότητα των κέντρων κατάρτισης στελεχών επιχειρήσεων. και

*να προωθήσει την καλλιέργεια και την πρακτική εταιρικής σχέσης μεταξύ των βασικών παραγόντων του τομέα της επαγγελματικής εκπαίδευσης και κατάρτισης.

Η έμφαση που δίδεται σε συγκεκριμένους στόχους ποικίλλει από περιφέρεια σε περιφέρεια και από χώρα σε χώρα, όπως μπορούμε να διαπιστώσουμε από τους πίνακες 1-4, που παρέχουν λεπτομερείς πληροφορίες για όλα τα προγράμματα που χρηματοδοτήθηκαν από τον προϋπολογισμό του Ιδρύματος (Τίτλος 3) το 1999. Το Ίδρυμα διοργάνωσε κατά το 1999 μια σειρά εκδηλώσεων με σκοπό να υποστηρίξει τους γενικούς αυτούς στόχους και τα ειδικά προγράμματα. Πλήρης κατάλογος αυτών των εκδηλώσεων που διοργανώθηκαν το 1999 παρουσιάζεται στο Παράρτημα 3.

Τα εθνικά παρατηρητήρια

Μέσω του δικτύου εθνικών παρατηρητηρίων που διαθέτει, το Ίδρυμα συνέχισε να παρακολουθεί τις εξελίξεις στον τομέα της επαγγελματικής εκπαίδευσης και κατάρτισης στις χώρες εταίρους (εκτός των εταίρων της Μεσογείου). Μέσω των εθνικών παρατηρητηρίων το Ίδρυμα ήταν σε θέση να εντοπίζει τις προτεραιότητες μεταρρύθμισης σε θεσμικό και πολιτικό επίπεδο. Το 1999 χάρη στις πληροφορίες που συνελέγησαν μέσω των παρατηρητηρίων εκπονήθηκαν ορισμένες αναλυτικές και στατιστικές εκθέσεις για την κατάρτιση και την αγορά εργασίας. Μεταξύ αυτών περιλαμβάνεται μια διεθνική ανάλυση για τις χώρες της Κεντρικής και Ανατολικής Ευρώπης καθώς και μια έκθεση σχετικά με τους βασικούς δείκτες του Phare (για περισσότερες λεπτομέρειες βλ. τον κατάλογο των δημοσιεύσεων του Παραρτήματος 4).

Στις σελίδες που ακολουθούν περιγράφονται συνοπτικά τα κυριότερα σημεία των δραστηριοτήτων του Ιδρύματος σε καθεμιά από τις περιφέρειες.

2.1. Υποψήφιες χώρες της Κεντρικής και Ανατολικής Ευρώπης

Κατά τη διάρκεια του 1999 το Ίδρυμα βοήθησε σε πολύ μεγάλο βαθμό την Ευρωπαϊκή Επιτροπή ως προς την εφαρμογή της προενταξιακής στρατηγικής στις υποψήφιες χώρες. Συγκεκριμένα, το Ίδρυμα:

*εκπόνησε εκθέσεις προόδου για τις μεταρρυθμίσεις στον τομέα της επαγγελματικής εκπαίδευσης και κατάρτισης σε καθεμιά από τις υποψήφιες χώρες. Οι επιμέρους αυτές μελέτες καθώς και μια συνολική έκθεση ζητήθηκαν από την Ευρωπαϊκή Επιτροπή και ολοκληρώθηκαν τον Νοέμβριο. Αντίγραφα αυτών των εκθέσεων διατίθενται από το Τμήμα Πληροφόρησης και Εκδόσεων του Ιδρύματος.

*υλοποίησε ένα ειδικό προπαρασκευαστικό πρόγραμμα (SPP), χρηματοδοτούμενο στο πλαίσιο του προγράμματος Phare, που εισήγαγε όλες τις υποψήφιες χώρες στις εργασίες του Ευρωπαϊκού Κοινωνικού Ταμείου (ΕΚΤ / SPP). Ακολούθησε η σύσταση σε κάθε χώρα ενός εθνικού ινστιτούτου κατάρτισης για την κατάρτιση των δημόσιων διαχειριστών στην εφαρμογή και τη διαχείριση των πρωτοβουλιών ανάπτυξης ανθρώπινου δυναμικού στο πλαίσιο του προγράμματος του Ευρωπαϊκού Κοινωνικού Ταμείου. Το πρόγραμμα ΕΚΤ / SPP έδωσε επίσης την ευκαιρία στο Ίδρυμα να βοηθήσει στην προετοιμασία της συνιστώσας που αφορά την ανάπτυξη του ανθρώπινου δυναμικού στο προσχέδιο του εθνικού προγράμματος ανάπτυξης κάθε χώρας, κάτι που αποτελεί απαραίτητο στοιχείο της διαδικασίας ένταξης. Στα προγράμματα αυτά θα σκιαγραφείται μια συνεκτική και ολοκληρωμένη συνολική στρατηγική για την επίτευξη της οικονομικής και κοινωνικής συνοχής κάθε χώρας.

*παρείχε υποστήριξη σε όλες τις υποψήφιες χώρες κατά την εκπόνηση μελετών καταγραφής της κατάστασης στον τομέα της απασχόλησης, στο πλαίσιο της προπαρασκευής για την πρωτοβουλία της Επιτροπής όσον αφορά την επανεξέταση των πολιτικών για την απασχόληση.

*πραγματοποίησε δραστηριότητες σχετικά με το κοινοτικό κεκτημένο στον τομέα της επαγγελματικής εκπαίδευσης και κατάρτισης. Τα βασικά θέματα με τα οποία ασχολήθηκε ήταν η κατάρτιση και η επανακατάρτιση στις περιφέρειες, η κοινωνική εταιρική σχέση και ο κοινωνικός διάλογος, η διαφάνεια / αμοιβαία αναγνώριση των επαγγελματικών τίτλων και προσόντων καθώς και η κατάρτιση εκπαιδευτικών και εκπαιδευτών.

*πραγματοποίησε κοινές δραστηριότητες: το Ίδρυμα επιδιώκει ενεργά να δημιουργήσει εταιρικές σχέσεις με άλλους χορηγούς. Το 1999 πραγματοποιήθηκαν κοινές δραστηριότητες με την υποστήριξη της Φινλανδίας, της Δανίας, της Γαλλίας, της Ιταλίας, της φλαμανδικής περιοχής του Βελγίου και της Γερμανίας.

*ανέλαβε πρωτοβουλίες κατάρτισης στελεχών επιχειρήσεων σε ορισμένες υποψήφιες χώρες. Στην Ουγγαρία πραγματοποιήθηκε κατάρτιση σε 17 εμπορικά επιμελητήρια και οργανώσεις εργοδοτών. Επίσης, από τη συνεργασία του Ιδρύματος με τη CEEMAN (την Ένωση Κεντρικής και Ανατολικής Ευρώπης για την Ανάπτυξη της Διοίκησης Επιχειρήσεων) προέκυψαν εκθέσεις βάσει μιας έρευνας για την εκτίμηση των αναγκών κατάρτισης στελεχών επιχειρήσεων στην Κεντρική και Ανατολική Ευρώπη. Στη Βουλγαρία το Ίδρυμα ανέπτυξε ένα πιλοτικό σχέδιο απευθυνόμενο σε ενώσεις εργοδοτών, εμπορικά επιμελητήρια, μη κυβερνητικές οργανώσεις (ΜΚΟ) και εκπαιδευτές. Το εν λόγω σχέδιο θα λειτουργήσει παράλληλα με ένα συμπληρωματικό σχέδιο χρηματοδοτούμενο από την εταιρεία κατάρτισης στελεχών επιχειρήσεων «Bayerisches Zentrum fόr Ost-West Management training GmbH (OWZ)» και θα βοηθήσει στην ανάπτυξη της ικανότητας ανάλυσης των εκπαιδευτικών αναγκών στις μικρομεσαίες επιχειρήσεις (ΜΜΕ) καθώς και στην κατάρτιση σχεδίων ανάπτυξης του ανθρώπινου δυναμικού.

*ανέλαβε τη διαχείριση προγραμμάτων επαγγελματικής εκπαίδευσης και κατάρτισης (ΕΕΚ) στο πλαίσιο του Phare. Το Ίδρυμα συμπλήρωσε τις δραστηριότητες διαχείρισης προγραμμάτων παρέχοντας εμπειρογνωμοσύνη σε ορισμένες χώρες όσον αφορά θέματα ανάπτυξης ανθρώπινου δυναμικού στο πλαίσιο των νέων προγραμμάτων Phare. Το 1999 πραγματοποιήθηκε στη Βουλγαρία, τη Λετονία και την Εσθονία διαχείριση προγραμμάτων Phare στους τομείς της επαγγελματικής εκπαίδευσης, της κατάρτισης στελεχών επιχειρήσεων και της τριτοβάθμιας εκπαίδευσης, ενώ σε επτά υποψήφιες χώρες πραγματοποιήθηκαν εξωτερικές αξιολογήσεις και δημοσιονομικοί έλεγχοι σε ολοκληρωμένα προγράμματα.

*Εκτός από την εκπόνηση ετήσιων εκθέσεων για την επαγγελματική εκπαίδευση, τα εθνικά παρατηρητήρια στις υποψήφιες χώρες συμμετείχαν ενεργά σε ορισμένες δραστηριότητες που αφορούν τις προαναφερθείσες προετοιμασίες για την ένταξη. Στο πλαίσιο του ειδικού προπαρασκευαστικού προγράμματος για το Ευρωπαϊκό Κοινωνικό Ταμείο τα παρατηρητήρια διοργάνωσαν εκπαιδευτικά σεμινάρια και συνέδρια ενημέρωσης για φορείς χάραξης πολιτικής. Συνέβαλαν επίσης στην εκπόνηση μελετών καταγραφής της κατάστασης στον τομέα της πολιτικής για την απασχόληση οργανώνοντας παράλληλα μια διαδικασία διαβούλευσης σε εθνικό επίπεδο σχετικά με την εξέταση της προόδου της μεταρρύθμισης στον τομέα της ΕΕΚ. Το Ίδρυμα διοργάνωσε τον Ιούλιο (Τουρίνο) και τον Νοέμβριο (Τάμπερε) συνεδριάσεις των χωρών Phare στο πλαίσιο του δικτύου παρατηρητηρίων.

2.2. Άρθρο Νοτιοανατολική Ευρώπη

Η βασική προτεραιότητα του Ιδρύματος στη Νοτιοανατολική Ευρώπη κατά το 1999 ήταν να συμβάλει στη διαδικασία ανασυγκρότησης της περιοχής μετά από τη διακοπή των εχθροπραξιών. Για την επίτευξη του στόχου αυτού πραγματοποιήθηκαν ορισμένες ενέργειες:

*εκτιμήσεις των αναγκών στην Αλβανία, τη Βοσνία και Ερζεγοβίνη, την Πρώην Γιουγκοσλαβική Δημοκρατία της Μακεδονίας και την Κροατία, προκειμένου να επανεκτιμηθεί η κατάσταση της επαγγελματικής εκπαίδευσης και κατάρτισης μετά από τον πόλεμο στο Κοσσυφοπέδιο.

*η απόσπαση ενός μέλους του προσωπικού από το Ίδρυμα στην ειδική ομάδα (task force) της Επιτροπής στο Κοσσυφοπέδιο προκειμένου να βοηθήσει στην κατάρτιση ενός προγράμματος ανάπτυξης ανθρώπινου δυναμικού για το Κοσσυφοπέδιο.

*υποβολή προτάσεων στην Ευρωπαϊκή Επιτροπή σχετικά με την πιθανή συμβολή της μεταρρύθμισης του τομέα της επαγγελματικής εκπαίδευσης και κατάρτισης στη διαδικασία εκδημοκρατισμού και στην οικονομική ανασυγκρότηση τόσο σε εθνικό όσο και σε περιφερειακό επίπεδο. Βάσει αυτών των προτάσεων η Επιτροπή κάλεσε το Ίδρυμα να καταρτίσει πακέτο πιθανών μέτρων για την Αλβανία, τη Βοσνία και Ερζεγοβίνη, την Κροατία και την πρώην Γιουγκοσλαβική Δημοκρατία της Μακεδονίας.

*στις εργασίες για το σύμφωνο σταθερότητας μετείχαν και οι συμμετέχοντες στη «διαδικασία Graz», μια ειδική ομάδα υπό την αυστριακή κυβέρνηση, η οποία εργάστηκε επιτυχώς προκειμένου να συμπεριληφθεί η εκπαίδευση και η κατάρτιση στις δράσεις προτεραιότητας του Πίνακα 1 του συμφώνου σταθερότητας. Σε αυτό το πλαίσιο το Ίδρυμα ήταν υπεύθυνο για την ανάπτυξη μιας στρατηγικής όσον αφορά τη μεταρρύθμιση στον τομέα της επαγγελματικής εκπαίδευσης και κατάρτισης. Επιπλέον, στον τομέα της οικονομικής ανασυγκρότησης (Πίνακας 2 του συμφώνου σταθερότητας) το Ίδρυμα ανέλαβε συντονιστικό ρόλο μεταξύ των χορηγών, προκειμένου να προετοιμάσει ένα συνολικό πακέτο ειδικών μέτρων για την ανάπτυξη του ανθρώπινου δυναμικού στην Νοτιοανατολική Ευρώπη.

*συνεργασία στον τομέα της ανάπτυξης με την αλβανική, την ιταλική και την ελληνική κυβέρνηση για την κατάρτιση ενός προγράμματος ανάπτυξης των μικρομεσαίων επιχειρήσεων. Σε συνεργασία με την Οικονομική και Κοινωνική Επιτροπή (ΟΚΕ) και τη διαδικασία Royaumont, το Ίδρυμα κατάρτισε επίσης πρόγραμμα για την ανάπτυξη της κοινωνικής εταιρικής σχέσης στην περιοχή. Το πρόγραμμα αυτό παρουσιάστηκε και στο σύμφωνο σταθερότητας για χρηματοδότηση.

*στον τομέα της κατάρτισης στελεχών επιχειρήσεων το Ίδρυμα χρηματοδότησε ένα εργαστήριο που έδωσε μια πρώτη ευκαιρία στον επιχειρηματικό κλάδο να καθορίσει τις προκαταρκτικές ενέργειες που απαιτούνται προκειμένου να υποστηριχθεί η ανάπτυξη του βιομηχανικού και του επιχειρηματικού τομέα στο Κοσσυφοπέδιο.

*το Ίδρυμα συνέχισε να διαχειρίζεται στη Βοσνία και Ερζεγοβίνη καθώς και στην Πρώην Γιουγκοσλαβική Δημοκρατία της Μακεδονίας τα προγράμματα επαγγελματικής εκπαίδευσης και κατάρτισης του Phare.

*Οι ιδιάζουσες περιστάσεις που επικρατούν στην Νοτιοανατολική Ευρώπη ως αποτέλεσμα των πρόσφατων συγκρούσεων και της συνεχιζόμενης εθνοτικής έντασης αποτέλεσαν τόσο προκλήσεις όσο και ευκαιρίες για τα εθνικά παρατηρητήρια της περιοχής. Τα παρατηρητήρια συνέβαλαν στην αξιολόγηση των προκλήσεων επαγγελματικής εκπαίδευσης στην περιοχή καθώς και της τακτικής εργασίας τους ως προς την συγκέντρωση και την ανάλυση στοιχείων. Υπήρξε αλλαγή της έδρας και της ομάδας του εθνικού παρατηρητηρίου της Πρώην Γιουγκοσλαβικής Δημοκρατίας της Μακεδονίας: αντ' αυτού δημιουργήθηκε το Παιδαγωγικό Ινστιτούτο στα Σκόπια. Μετά από εις βάθος διαπραγματεύσεις με τις εθνικές ομάδες στη Βοσνία - Ερζεγοβίνη, το Ίδρυμα σύστησε το 1999 ένα εθνικό παρατηρητήριο στη χώρα αυτή. Τα κεντρικά γραφεία του παρατηρητηρίου βρίσκονται στο Mostar και ένα δορυφορικό γραφείο στη Banja Luka. Ξεκίνησαν διαπραγματεύσεις με τις κροατικές αρχές για τη σύσταση ενός παρατηρητηρίου στην Κροατία με στόχο να αρχίσει να λειτουργεί το πρώτο εξάμηνο του 2000.

2.3. Τα Νέα Ανεξάρτητα Κράτη (ΝΑΚ) και η Μογγολία

Το 1999 το Ίδρυμα:

*παρείχε στην Επιτροπή συνδρομή στον τομέα της επαγγελματικής εκπαίδευσης για τα ενδεικτικά προγράμματα 2000-2003 στο πλαίσιο του νέου κανονισμού του Συμβουλίου για τα ΝΑΚ και τη Μογγολία, ο οποίος εγκρίθηκε στις 29 Δεκεμβρίου 1999 και αναφέρεται μεταξύ άλλων στην εκπαίδευση και την κατάρτιση.

*υλοποίησε τη δεύτερη φάση του παράλληλα χρηματοδοτούμενου σχεδίου για τη μεταρρύθμιση της ΕΕΚ στη Βορειοδυτική Ρωσία με την υποστήριξη της Αυστρίας, του Βελγίου, της Φινλανδίας, της Γαλλίας, των Κάτω Χωρών και της Διεθνούς Οργάνωσης Εργασίας (ΔΟΕ).

*κατάρτισε ένα νέο παράλληλα χρηματοδοτούμενο σχέδιο για την Ουκρανία όσον αφορά τη μεταρρύθμιση σε περιφερειακό επίπεδο της επαγγελματικής εκπαίδευσης και κατάρτισης. Μετά από τα σεμινάρια στο Κίεβο πέντε χώρες εκδήλωσαν ενδιαφέρον να συμμετάσχουν. Περατώθηκε ο σχεδιασμός ενός πιλοτικού σχεδίου για τη σύσταση ενός Κέντρου Ανθρώπινου Δυναμικού στη Γεωργία σε συνεργασία με το Πρόγραμμα Ανάπτυξης των Ηνωμένων Εθνών (ΠΑΗΕ) και την κυβέρνηση και συμπεριελήφθη για το έτος 2000 πρόταση προγράμματος εργασιών. Και άλλοι ενδιαφερόμενοι χορηγοί εξετάζουν το ενδεχόμενο συμμετοχής τους.

*ανέπτυξε συνεργασία με το Ίδρυμα Κεντρικής Ασίας για την Ανάπτυξη της Διοίκησης Επιχειρήσεων (CAMAN), που περιλαμβάνει ένα δίκτυο με περισσότερα από 50 κέντρα κατάρτισης στελεχών επιχειρήσεων σε χώρες της Κεντρικής Ασίας. Το σχέδιο CAMAN στοχεύει στην περαιτέρω βελτίωση της ποιότητας της διοίκησης επιχειρήσεων στην περιοχή της Κεντρικής Ασίας μέσω της επέκτασης των δραστηριοτήτων του CAMAN.

*κατόπιν αιτήματος της Επιτροπής, παρείχε συμβουλές σχετικά με τη διαχείριση, την παρακολούθηση και την αξιολόγηση του προγράμματος κατάρτισης στελεχών επιχειρήσεων στο πλαίσιο του Tacis ύψους 12 εκατομμυρίων ευρώ. Το πρόγραμμα αυτό προσφέρει ενδοεπιχειρησιακή κατάρτιση σε 1.000 στελέχη επιχειρήσεων των ΝΑΚ σε επιχειρήσεις της ΕΕ.

*ανέλαβε την εκτέλεση του προγράμματος DELPHI (χρηματοδοτούμενο στο πλαίσιο του Tacis με 6 εκατομμύρια ευρώ) το οποίο παρέχει υποστήριξη στα ρωσικά ομοσπονδιακά και περιφερειακά Υπουργεία Παιδείας. Το 1999 το κέντρο βάρους των δραστηριοτήτων μετατοπίστηκε από τη Μόσχα στις πέντε εμπλεκόμενες περιφέρειες (Αγία Πετρούπολη, Komi, Samara, Sverdlovsk και Novosibirsk).

*συνέχισε την εκτέλεση του προγράμματος του Tacis σχετικά με τη μεταρρύθμιση του συστήματος επαγγελματικής εκπαίδευσης και κατάρτισης στη Μολδαβία (ύψους 1,5 εκατ. ευρώ) που ξεκίνησε τον Ιούλιο του 1998. Στο πλαίσιο του προγράμματος παρασχέθηκαν πολιτικές συμβουλές όσον αφορά στρατηγικές επαγγελματικής εκπαίδευσης, προβλέψεις για την αγορά εργασίας και μεθοδολογίες κατάρτισης προγραμμάτων σπουδών. Εφαρμόστηκαν νέα προγράμματα σπουδών για τέσσερα επαγγέλματα και καταρτίστηκαν εκπαιδευτικοί σε δύο πιλοτικά σχολεία.

*διαχειρίστηκε το σχέδιο Bistro (Tacis/Ίδρυμα) για την αντιμετώπιση των αναγκών κατάρτισης των στελεχών επιχειρήσεων στη Ρωσική Ομοσπονδία. Το σχέδιο αυτό υλοποιήθηκε παράλληλα με το πρόγραμμα Delphi του Tacis και το πρόγραμμα κατάρτισης στελεχών. Το σχέδιο περιελάμβανε μια ποιοτική ανάλυση της κατάρτισης που παρέχουν ετησίως 76 ρωσικά ιδρύματα σε 4-5.000 στελέχη επιχειρήσεων καθώς και έναν κατάλογο του διδακτικού υλικού που χρηματοδοτείται στο πλαίσιο του Tacis.

*υποστήριξε ένα σχέδιο Βistro σχετικά με τη χρηματοδότηση της ΕΕΚ στο Καζαχστάν και διοργάνωσε ένα σεμινάριο υψηλού επιπέδου για την πολιτική στον συγκεκριμένο τομέα.

*κατάρτισε και δρομολόγησε την υλοποίηση δύο νέων προγραμμάτων χρηματοδοτούμενων από το Tacis: τη σύσταση ενός Εθνικού Ταμείου Κατάρτισης στην Κιργιζία και τη μεταρρύθμιση των προγραμμάτων σπουδών στο Ουζμπεκιστάν.

*ξεκίνησε το σχέδιο διαρκούς ΕΕΚ στην Κεντρική Ασία και την κατάρτιση στον τομέα της επιχειρηματικής ανάπτυξης στην Κιργιζία με εκτεταμένη συμμετοχή των επιχειρήσεων. Το σχέδιο θα επεκταθεί σταδιακά στο Καζαχστάν και στο Ουζμπεκιστάν.

*παρείχε περαιτέρω συμβουλές όσον αφορά τη νομοθεσία στον τομέα της ΕΕΚ - στην Αρμενία πραγματοποιήθηκε ένα εθνικό εργαστήριο υποστήριξης των συζητήσεων σχετικά με το περιεχόμενο και τον χαρακτήρα της νέας τους νομοθεσίας. Ανάλογες εκδηλώσεις διοργανώνονται τα τελευταία χρόνια στη Βουλγαρία και στη Ρωσία. Στη Γεωργία διοργανώθηκε κάτι ανάλογο για την παροχή συμβουλών πολιτικού χαρακτήρα σχετικά με τον ρόλο της επαγγελματικής εκπαίδευσης στην οικονομική μεταρρύθμιση και με συμμετοχή υψηλά ιστάμενων κυβερνητικών αξιωματούχων. Αυτό πραγματοποιήθηκε στο πλαίσιο της προετοιμασίας ενός ευρύτερου εργαστηρίου χορηγών που θα διεξαχθεί στις αρχές του 2000.

*τον Ιούνιο του 1999 περατώθηκε το σχέδιο γλωσσικής κατάρτισης (Ουκρανία, Λευκορωσία, Μολδαβία, Αρμενία, Αζερμπαϊτζάν, Γεωργία, Ουζμπεκιστάν, Καζαχστάν και Κιργιζία) που χρηματοδοτήθηκε στο πλαίσιο του Tacis. Στόχος του σχεδίου ήταν η κατάρτιση εκπαιδευτικών στον τομέα των γλωσσών, δημοσίων υπαλλήλων και επιχειρηματιών καθώς και ο εκσυγχρονισμός των μεθόδων και του υλικού κατάρτισης προγραμμάτων σπουδών. Τα σχέδια κατέληξαν σε καλά αποτελέσματα και στη δημιουργία λειτουργικών γλωσσικών κέντρων.

*παράλληλα με τα καθήκοντα συλλογής και ανάλυσης στοιχείων, τα εθνικά παρατηρητήρια ανέλαβαν πρωταγωνιστικό ρόλο σε πολυκρατικά σχέδια του Ιδρύματος που είχαν ως αντικείμενο τα πρότυπα, το επιχειρηματικό πνεύμα στον τομέα της εκπαίδευσης και της κατάρτισης καθώς και την ανάπτυξη ανθρώπινου δυναμικού. Πρωταγωνίστησαν επίσης στην εκπόνηση εις βάθος μελετών. Στο Ουζμπεκιστάν, το Τουρκμενιστάν, το Αζερμπαϊτζάν και τη Γεωργία ολοκληρώθηκαν εκθέσεις επανεκτίμησης της κατάστασης στον τομέα της επαγγελματικής εκπαίδευσης και διοργανώθηκαν εθνικά εργαστήρια. Στις περισσότερες χώρες της περιοχής τα παρατηρητήρια διοργάνωσαν σε συνεργασία με το Ίδρυμα και την UNESCO συνόδους κατάρτισης για εμπειρογνώμονες του τομέα της στατιστικής με θέμα τη συλλογή και την ανάλυση στατιστικών στοιχείων, συμβάλλοντας έτσι στη συμπλήρωση της πρώτης συλλογής στατιστικών στοιχείων που κατάρτισε το Ίδρυμα στην περιοχή. Το δίκτυο πραγματοποίησε τον Μάρτιο στο Τουρίνο την ετήσια συνεδρίασή του, την οποία διοργάνωσε και της οποίας προήδρευσε το Ίδρυμα.

Λόγω έλλειψης θεσμικής υποστήριξης το Ίδρυμα αποφάσισε να κλείσει τα παρατηρητήρια στο Αζερμπαϊτζάν και το Τουρκμενιστάν. Ωστόσο, το 1999 συστάθηκε για πρώτη φορά στην Αρμενία ένα παρατηρητήριο, το οποίο μάλιστα σημείωσε μεγάλη πρόοδο κατά το πρώτο έτος λειτουργίας του.

2.4. Οι χώρες και τα εδάφη της Μεσογείου

Μετά από την έκδοση του κανονισμού 1572/98 του Συμβουλίου, ο οποίος επέκτεινε το πεδίο δραστηριοτήτων του Ιδρύματος στις χώρες και τα εδάφη της περιοχής της Μεσογείου, η Επιτροπή θεώρησε πως τα πρόσθετα καθήκοντα που προκύπτουν από αυτές τις δραστηριότητες θα πρέπει να εκτελούνται στο πλαίσιο των υφιστάμενων πόρων του Ιδρύματος.

Σύμφωνα με το πρώτο πρόγραμμα εργασιών του ΕΙΕΕ για την περιοχή της Μεσογείου, το 1999 ήταν ένα έτος εισαγωγής που θα επέτρεπε στο Ίδρυμα να εξοικειωθεί με τις πραγματικές συνθήκες και τις ανάγκες της περιοχής, αναπτύσσοντας έτσι έναν μακροπρόθεσμο ρόλο στην εν λόγω περιοχή. Οι κύριοι στόχοι της ύπαρξης του εισαγωγικού αυτού σταδίου ήταν:

α) να δημιουργηθούν επαφές και δίαυλοι επικοινωνίας με αρμόδιους εθνικούς φορείς και πολυμερείς παράγοντες της περιοχής, περιλαμβανομένων σημαντικών χορηγών.

β) να καθοριστεί περαιτέρω ο ρόλος του Ιδρύματος και το είδος των υπηρεσιών που θα παρέχονται στην Επιτροπή στο πλαίσιο του προγράμματος MEDA και της ευρωμεσογειακής πολιτικής.

γ) να υπάρξει καλύτερη γνώση και κατανόηση εκ μέρους του ΕΙΕΕ των ειδικών αναγκών, προσδοκιών και ικανοτήτων των εταίρων της Μεσογείου.

δ) να υλοποιηθούν πιλοτικές δραστηριότητες σε ορισμένους εταίρους του προγράμματος MEDA.

Το Ίδρυμα επεδίωξε αυτούς τους στόχους κατά τη διάρκεια του 1999 διατηρώντας μια ευέλικτη προσέγγιση, που ήταν απαραίτητη για να συνδυαστούν οι δραστηριότητες με τη μεταβαλλόμενη κατάσταση, και ανταποκρινόμενο στις ανάγκες που εξέφρασαν οι χώρες εταίροι και η Επιτροπή. Τούτο κατέστη δυνατό μέσω μεταφοράς πρόσθετων πιστώσεων του Τίτλου 3 στις περιφερειακές δραστηριότητες του MEDA.

Οι δραστηριότητες επικεντρώθηκαν στους εξής τομείς:

*δημιουργία επαφών με αρμόδιους παράγοντες της περιοχής: μια συνάντηση που πραγματοποιήθηκε τον Φεβρουάριο μεταξύ του προσωπικού του Ιδρύματος και των αντιπροσωπειών της ΕΕ από την περιοχή που καλύπτει το πρόγραμμα MEDA έδωσε τη δυνατότητα και στις δύο πλευρές να επιτύχουν μια κοινή συμφωνία ως προς τον τρόπο μελλοντικής συνεργασίας τους.

*24 μέλη του MEDA συμπεριελήφθησαν στο συμβουλευτικό σώμα του Ιδρύματος. Μια πρώτη προπαρασκευαστική συνεδρίαση του δικτύου του συμβουλευτικού σώματος του MEDA διοργανώθηκε τον Ιούλιο ενόψει της ετήσιας συνεδρίασης ολομέλειας που πραγματοποιήθηκε τον Σεπτέμβριο.

*αποστολές επανεκτίμησης της κατάστασης πραγματοποιήθηκαν στην Αλγερία, την Κύπρο, την Ιορδανία, τον Λίβανο, τη Μάλτα, το Μαρόκο, τα Παλαιστινιακά Εδάφη, τη Συρία, την Τυνησία και την Τουρκία από το προσωπικό του Ιδρύματος και αναπτύχθηκαν άμεσες επαφές με τις εθνικές αρχές. Στην Αλγερία αναπτύχθηκαν επίσης επαφές με φορείς υπεύθυνους για την κατάρτιση στελεχών επιχειρήσεων.

*καθορισμός του ρόλου του Ιδρύματος στο πλαίσιο του MEDA: πραγματοποιήθηκαν διάφορες συναντήσεις με τις αρμόδιες υπηρεσίες της Επιτροπής με στόχο να καθοριστεί περαιτέρω ο ρόλος του Ιδρύματος και το είδος των υπηρεσιών που θα παρέχονται σύμφωνα και με το μνημόνιο συμφωνίας του 1998.

*καλύτερη γνώση των αναγκών των εταίρων της Μεσογείου: εκπονήθηκαν σε εθνικό επίπεδο εκθέσεις για τα εθνικά συστήματα επαγγελματικής εκπαίδευσης και κατάρτισης της Αλγερίας, της Ιορδανίας, του Λιβάνου, της Κύπρου, της Μάλτας και της Τουρκίας. Επιπλέον, για τις υποψήφιες χώρες Κύπρο, Μάλτα και Τουρκία εκπονήθηκαν επίσης τρεις σύντομες εκθέσεις όπου εξεταζόταν η ανάπτυξη των συστημάτων επαγγελματικής εκπαίδευσης υπό το φως της ευρωπαϊκής πολιτικής. Στην έκθεση για την Αλγερία περιλαμβανόταν μια ανάλυση της τρέχουσας κατάστασης που επικρατεί στη χώρα στον τομέα της κατάρτισης στελεχών επιχειρήσεων, παρέχοντας την ευκαιρία να δημιουργηθούν επαφές με όσους εμπλέκονται σε τοπικό επίπεδο στην εν λόγω κατάρτιση.

*πιλοτικές δραστηριότητες: τον Νοέμβριο διοργανώθηκε στην Τύνιδα, σε συνεργασία με το Υπουργείο Επαγγελματικής Εκπαίδευσης και Απασχόλησης της Τυνησίας, ένα εργαστήριο προκειμένου να υποστηριχθεί η υλοποίηση του προγράμματος Manforme. Στο εργαστήριο συμμετείχαν εκπρόσωποι βασικών υπουργείων της Τυνησίας, επαγγελματικοί φορείς, κοινωνικοί εταίροι, διεθνείς οργανισμοί και χορηγοί καθώς και εκπρόσωποι του Μαρόκου και της Αλγερίας.

*στη Συρία σχεδιάστηκε σε συνεργασία με τις συριακές αρχές ένα εργαστήριο προκειμένου να υποστηριχθεί η διαδικασία ανάπτυξης που άρχισε στον τομέα της τεχνικής και επαγγελματικής εκπαίδευσης και κατάρτισης. Στόχος του εργαστηρίου ήταν να υποστηρίξει την εισαγωγή προγραμμάτων μαθητείας προσαρμοσμένων στις τοπικές ανάγκες και συνθήκες.

*στη Μάλτα διοργανώθηκε τον Δεκέμβριο σε συνεργασία με τις αρχές της χώρας ένα εργαστήριο προκειμένου να υποστηριχθεί η κατάρτιση των νέων εθνικών τίτλων επαγγελματικής εκπαίδευσης. Το εργαστήριο εστιάστηκε σε διάφορα θέματα σχετικά με τη συνεργασία εκπαίδευσης και βιομηχανίας, τον σχεδιασμό προγραμμάτων σπουδών και τα συστήματα πιστοποίησης

*η Επιτροπή αποφάσισε να συμμετάσχει το Ίδρυμα στον καθορισμό ενός σχεδίου βιομηχανικής υποστήριξης στην Ιορδανία. Μια παρόμοια παρέμβαση σημειώθηκε τον Σεπτέμβριο στον Λίβανο. Στη Συρία το Ίδρυμα συμμετείχε ως παρατηρητής στον καθορισμό ενός σχεδίου χρηματοδοτούμενου από το MEDA με στόχο τη μεταρρύθμιση του συστήματος επαγγελματικής εκπαίδευσης και κατάρτισης της χώρας. Το Ίδρυμα παρέσχε πρόσθετα στοιχεία στις συριακές αρχές σε ένα εθνικό εργαστήριο που διοργανώθηκε σε συνεργασία με την UNESCO για την εναλλασσόμενη εκπαίδευση:

*συνδρομή σε μια κοινή έρευνα που διενεργήθηκε με πρωτοβουλία της Γαλλίας και συγχρηματοδοτήθηκε από τη Γερμανία, την Ιταλία, την Ισπανία και την Ελλάδα και η οποία αφορούσε τη διμερή και πολυμερή συνεργασία χορηγών στον τομέα της επαγγελματικής εκπαίδευσης στην περιοχή που καλύπτει το πρόγραμμα MEDA. Αναπτύχθηκαν περαιτέρω επαφές με σημαντικούς διμερείς και διεθνείς χορηγούς που δραστηριοποιούνται στην περιοχή της Μεσογείου, με στόχο την ανάπτυξη μελλοντικής συνεργασίας.

Πίνακας 1 - Υποψήφιες χώρες - Προγράμματα του ΕΙΕΕ κατά το 1999 που χρηματοδοτήθηκαν από τον Τίτλο 3

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Πίνακας 2 - Νοτιοανατολική Ευρώπη - Προγράμματα του ΕΙΕΕ κατά το 1999 που χρηματοδοτήθηκαν από τον Τίτλο 3

>ΘΕΣΗ ΠIΝΑΚΑ>

Πίνακας 3 - ΝΑΚ και Μογγολία - Προγράμματα του ΕΙΕΕ κατά το 1999 που χρηματοδοτήθηκαν από τον Τίτλο 3

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Πίνακας 4 - MEDA - Προγράμματα του ΕΙΕΕ κατά το 1999 που χρηματοδοτήθηκαν από τον Τίτλο 3

>ΘΕΣΗ ΠIΝΑΚΑ>

3. Τempus - Τεχνική υποστήριξη στην Ευρωπαϊκή Επιτροπή

Το Ίδρυμα παρείχε τεχνική υποστήριξη στην Ευρωπαϊκή Επιτροπή για την υλοποίηση του προγράμματος Tempus βάσει δύο ετήσιων συμβάσεων (Tempus Phare και Tempus Tacis), που υπεγράφησαν μεταξύ της Επιτροπής και του Ιδρύματος. Η τεχνική υποστήριξη κάλυψε ένα φάσμα δραστηριοτήτων του σχεδίου απαραίτητων για την επιτυχή εκτέλεση του προγράμματος Tempus στους τομείς της επιλογής, της παρακολούθησης, των δημοσιεύσεων, της πληροφόρησης και των εκδηλώσεων.

3.1. Επιλογή 1999-2000

A) Tempus Phare

>ΘΕΣΗ ΠIΝΑΚΑ>

*Κοινά Ευρωπαϊκά Προγράμματα: υπεβλήθησαν και καταχωρήθηκαν συνολικά 462 αιτήσεις. Αντίγραφα όλων των υποβληθεισών αιτήσεων απεστάλησαν στα εθνικά γραφεία του Tempus και της Επιτροπής. Υπό την προεδρία της Επιτροπής πραγματοποιήθηκαν στις χώρες εταίρους συνεδριάσεις επιλογής δίνοντας τη δυνατότητα σε εμπειρογνώμονες από την ΕΕ και από την Κεντρική και Ανατολική Ευρώπη να συνεργαστούν στον τόπο υλοποίησης του προγράμματος. Η περιφερειακή συνεδρίαση, που ήταν προγραμματισμένη να διεξαχθεί στα Τίρανα, πραγματοποιήθηκε στο Τουρίνο λόγω της κατάστασης που επικρατούσε τότε στην περιοχή. Η Επιτροπή αποφάσισε τελικά να χρηματοδοτήσει 149 Κοινά Ευρωπαϊκά Προγράμματα, από τα οποία 2 πολυκρατικά.

*Ατομικές Επιδοτήσεις Κινητικότητας: Το 1999 μελετήθηκαν 385 αιτήσεις, καλύπτοντας την κινητικότητα τόσο από όσο και προς τις χώρες εταίρους. Επελέγησαν συνολικά 187 αιτήσεις, που αντιστοιχούν σε ποσοστό επιτυχίας 48,6%, άρα αυξημένο κατά 5% σε σχέση με το 1998.

Το 1999 ήταν το τελευταίο έτος κατά το οποίο οι υποψήφιες χώρες ήταν επιλέξιμες να υποβάλουν αίτηση για χρηματοδότηση από το Tempus. Τα προγράμματα που επελέγησαν το 1999 θα ολοκληρωθούν στο τέλος του 2002.

B) Tempus Tacis

>ΘΕΣΗ ΠIΝΑΚΑ>

*Ως αποτέλεσμα της πρόσκλησης του 1999 για υποβολή αιτήσεων για την Αρμενία, το Αζερμπαϊτζάν, τη Γεωργία, το Καζαχστάν, την Κιργιζία, τη Μολδαβία, τη Μογγολία, τη Ρωσική Ομοσπονδία, το Τουρκμενιστάν, την Ουκρανία και το Ουζμπεκιστάν υπεβλήθησαν συνολικά 145 αιτήσεις για Κοινά Ευρωπαϊκά Προγράμματα και 118 αιτήσεις για Συνεπτυγμένα Προγράμματα. Διοργανώθηκε η τεχνική αξιολόγηση των αιτήσεων και οι συνεδριάσεις επιλογής, υπό την προεδρία της Επιτροπής, διεξήχθησαν στο Κίεβο και στο Τουρίνο. Χρηματοδοτήθηκαν συνολικά 73 προγράμματα: 23 Κοινά Ευρωπαϊκά Προγράμματα, 10 Κοινά Ευρωπαϊκά Προγράμματα Κινητικότητας και 40 Συνεπτυγμένα Προγράμματα.

3.2. Παρακολούθηση

Εκτός από τη διαχείριση της διαδικασίας επιλογής, μία από τις βασικές δραστηριότητες του Ιδρύματος στο πλαίσιο της τεχνικής υποστήριξης που παρέχει στην Επιτροπή είναι η παρακολούθηση των υπό εξέλιξη και των ολοκληρωμένων Κοινών Ευρωπαϊκών Προγραμμάτων του Tempus, διετούς και τριετούς διάρκειας, τόσο από δημοσιονομική άποψη όσο και από άποψη περιεχομένου. Συνεπώς, οι δραστηριότητες παρακολούθησης τόσο στο πλαίσιο του Tempus Phare όσο και στο πλαίσιο του Tempus Tacis κάλυψαν τους συνήθεις βασικούς τομείς, δηλαδή τη διαχείριση των συμβάσεων καθώς και την επιτόπου και βάσει εγγράφων παρακολούθηση των υπό υλοποίηση προγραμμάτων. Ιδιαίτερα σημαντική κατά το 1999 υπήρξε η υποστήριξη στην πρώτη φάση του πρώτου από τα Κοινά Ευρωπαϊκά Προγράμματα Οικοδόμησης Θεσμών στο πλαίσιο του Tempus, που ξεκίνησε τον Δεκέμβριο του 1998.

3.3. Δημοσιεύσεις, πληροφόρηση και εκδηλώσεις του Tempus

Το τρίτο στοιχείο της παρεχόμενης τεχνικής υποστήριξης αφορά τις δημοσιεύσεις του Tempus, την πληροφόρηση και τη διοργάνωση συγκεκριμένων εκδηλώσεων ως εξής:

*δημοσίευση της ετήσιας έκθεσης του Tempus για το 1997 και προετοιμασία του σχεδίου ετήσιας έκθεσης του Tempus για το 1998.

*η Επιτροπή κατάρτισε δελτία προγράμματος για 16 επιτυχημένα προγράμματα του Tempus Phare ως μέσο διάδοσης και προέβη επίσης σε ενημέρωση των δημοσιεύσεων «Tempus Phare at Work» και «Tempus Tacis at Work».

*ο νέος οδηγός του Tempus για τους υποψηφίους που καλύπτει την εισαγωγή του Tempus III κατά την περίοδο 2000 - 2001 και 2001-2002 δημοσιεύθηκε και διατίθεται από τον Οκτώβριο στο Διαδίκτυο, ενώ κατά την περίοδο Οκτωβρίου - Δεκεμβρίου διοργανώθηκαν επισκέψεις σε όλες τις χώρες της ΕΕ και τις χώρες εταίρους στο πλαίσιο της εκστρατείας πληροφόρησης του Tempus III.

*τον Απρίλιο διοργανώθηκε στο Κίεβο από το Ίδρυμα για την Επιτροπή ένα συνέδριο στο πλαίσιο του Tempus με θέμα «Προοπτικές συνεργασίας με την υποστήριξη της ΕΕ στην τριτοβάθμια εκπαίδευση για την περίοδο 2000-2006". Η εκδήλωση αυτή συνέπεσε με την έγκριση της τρίτης φάσης του Tempus, «Tempus III». Τα πρακτικά του συνεδρίου διατίθενται στην αγγλική, τη γαλλική, τη γερμανική και τη ρωσική γλώσσα στην ιστοσελίδα του Ιδρύματος (www.etf.eu.int.).

Πίνακας 5 - Επιδοτήσεις Tempus και τεχνική υποστήριξη

>ΘΕΣΗ ΠIΝΑΚΑ>

Πρέπει να σημειωθεί ότι τα συνολικά ποσά επιδοτήσεων για τις επιδοτήσεις του Tempus δεν είναι παρά εκτιμήσεις, καθώς το ποσό μπορεί να ποικίλει ανάλογα με την απόφαση της Ευρωπαϊκής Επιτροπής.

4. Συνεργασία με οργανισμούς της ΕΕ

4.1. CEDEFOP

Κατά το 1999 το Ίδρυμα ενίσχυσε τη συνεργασία του με το CEDEFOP. Αξιοποίησε τη συμβολή του CEDEFOP σε ορισμένα σχέδια του προγράμματος εργασιών, όσον αφορά π.χ. την κατάρτιση εκπαιδευτών, τον συνδυασμό εργασίας και μάθησης, τη διαφάνεια των προσόντων και την κοινωνική εταιρική σχέση. Το Ίδρυμα παρείχε επίσης υποστήριξη για ορισμένες πρωτοβουλίες του CEDEFOP, ιδίως για την επέκταση της δραστηριότητας του CEDEFOP στις χώρες εταίρους της Κεντρικής και Ανατολικής Ευρώπης. Παραδείγματα αυτής της προσέγγισης κατά το 1999 ήταν το σχέδιο σεναρίου που επεκτάθηκε για να συμπεριλάβει πέντε από τις υποψήφιες χώρες καθώς και η συμπερίληψη στην έκθεση κοινής έρευνας του CEDEFOP ενός κεφαλαίου σχετικά με την έρευνα της ΕΕΚ στην Κεντρική και Ανατολική Ευρώπη. Επετεύχθη επίσης συμφωνία με το CEDEFOP για κοινή δημοσίευση και κοινή ανάπτυξη μέσων υποστήριξης της τεχνολογίας των πληροφοριών, και με χρήση του Διαδικτύου.

4.2. Άλλοι οργανισμοί της ΕΕ

Το Ίδρυμα συνεργάστηκε επίσης με δύο άλλους οργανισμούς της ΕΕ όσον αφορά δύο σχέδια χρηματοδοτούμενα στο πλαίσιο του προγράμματος του Phare για την εξ αποστάσεως εκπαίδευση. Πρόκειται για το σχέδιο που αφορά την υγεία και την ασφάλεια στην εργασία, με συμμετοχή του Ευρωπαϊκού Οργανισμού για την Ασφάλεια και την Υγεία στην Εργασία (Μπιλμπάο), και για το έργο διαχείρισης των υδάτων, σε συνεργασία με τον Ευρωπαϊκό Οργανισμό Περιβάλλοντος (Κοπεγχάγη).

4.3. Κοινή υπηρεσία υποστήριξης

Το 1999 τέθηκε για πρώτη φορά σε λειτουργία το SI2, η κοινή υπηρεσία υποστήριξης μεταξύ των οργανισμών, μια υπηρεσία που συστάθηκε από επτά οργανισμούς της ΕΕ [7] με σκοπό τη δημιουργία και υλοποίηση μιας κοινής δομής υποστήριξης και ανάπτυξης για τα νέα ηλεκτρονικά συστήματα προϋπολογισμού και γενικής λογιστικής. Ένα κέντρο υποστήριξης συστάθηκε και οργανώθηκε στο Τουρίνο υπό την επίβλεψη του Τμήματος Συστημάτων Πληροφορικής του Ιδρύματος, για την εγκατάσταση του συστήματος προϋπολογισμού SI2 της Επιτροπής στην ιστοθέση κάθε οργανισμού. Στη συνέχεια δημιουργήθηκε στο Διαδίκτυο μια βάση υποστήριξης και γνώσεων (http://www.etf.eu.int/css) για τη διαχείριση των αιτημάτων υποστήριξης και συντήρησης. Το κέντρο υποστήριξης ανέπτυξε επίσης περαιτέρω το λογισμικό του SI2 ως προς τη γενική λογιστική (SI2X), την κατάρτιση δημοσιονομικών εκθέσεων (SI2R) και την ηλεκτρονική διαχείριση εγγράφων. Η πιλοτική ιστοθέση του Τουρίνο πέτυχε να σχεδιάσει ένα σύστημα οικονομικών συναλλαγών χωρίς χαρτί, το οποίο επιθεωρείται και ελέγχεται ηλεκτρονικά με ένα σύστημα οικονομικού ελέγχου εξ αποστάσεως. Η Οικονομική και Κοινωνική Επιτροπή και η Επιτροπή των Περιφερειών άρχισαν να μετέχουν στη σύμπραξη τον Νοέμβριο του 1999, κάτι που αποδεικνύει την επιτυχία αυτής της προσέγγισης συνεργασίας. Το Ίδρυμα ανέλαβε τη γραμματειακή υποστήριξη και τη διαχείριση του προϋπολογισμού και προήδρευσε αυτής της πρωτοβουλίας.

[7] Ευρωπαϊκό Ίδρυμα Επαγγελματικής Εκπαίδευσης (Τουρίνο), Ευρωπαϊκός Οργανισμός Περιβάλλοντος (Κοπεγχάγη), Ευρωπαϊκός Οργανισμός για την Ασφάλεια και την Υγεία στην Εργασία (Μπιλμπάο), Ευρωπαϊκό Μεταφραστικό Κέντρο Μετάφρασης για τα Όργανα της Ευρωπαϊκής Ένωσης (Λουξεμβούργο), Ευρωπαϊκό Κέντρο Παρακολούθησης των Ναρκωτικών και της Τοξικομανίας (Λισαβόνα), Κοινοτικό Γραφείο Φυτικών Ποικιλιών (Ανζέ), Ευρωπαϊκό Ίδρυμα για τη Βελτίωση των Συνθηκών Ζωής και Εργασίας (Δουβλίνο).

5. Δημοσιονομική έκθεση

5.1. Πηγές χρηματοδότησης

Το Ίδρυμα διαχειρίζεται πιστώσεις των διαφόρων προγραμμάτων υποστήριξης της Ευρωπαϊκής Ένωσης.

Μια ετήσια επιδότηση από τον προϋπολογισμό της Ευρωπαϊκής Κοινότητας για την κάλυψη των διοικητικών του δαπανών καθώς και του κόστους λειτουργίας του ετήσιου προγράμματος εργασιών (το 1999 η επιδότηση ανήλθε σε 16,2 εκατομμύρια ευρώ συγκριτικά με 15,4 εκατομμύρια ευρώ το 1998).

Πιστώσεις από συμβάσεις που υπογράφηκαν με την Ευρωπαϊκή Επιτροπή για τη διαχείριση των προγραμμάτων Phare και Tacis εκ μέρους της Επιτροπής. Το 1999 το Ίδρυμα διαχειρίστηκε περίπου 53 εκατομμύρια ευρώ από πιστώσεις συμβάσεων των Phare και Tacis για σχέδια επαγγελματικής εκπαίδευσης και κατάρτισης (για περισσότερες λεπτομέρειες βλ. πίνακα 7). Όσον αφορά την τεχνική υποστήριξη που παρέχεται στην Επιτροπή για το Tempus, το Ίδρυμα διαχειρίστηκε περίπου 195 εκατομμύρια ευρώ [8] από πιστώσεις του Tempus Phare και 81 εκατομμύρια ευρώ από πιστώσεις του Tempus Tacis (για λεπτομερή ανάλυση βλ. πίνακα 5).

[8] Πρέπει να σημειωθεί ότι αυτά τα ποσά αναφέρονται στα συνολικά ποσά των πολυετών σχεδίων.

5.2. Εκτέλεση του προϋπολογισμού του 1999

Κατά τη διάρκεια του έτους χρειάστηκε να γίνουν ορισμένες μεταφορές στο πλαίσιο του προϋπολογισμού για τους εξής βασικούς λόγους:

*οι εκτιμήσεις για τους μισθούς και για ορισμένα επιδόματα ήταν πολύ αυστηρές. Συγκεκριμένα, τα μέλη του προσωπικού που αποχώρησαν από το Ίδρυμα ήταν περισσότερα από τα αναμενόμενα, με αποτέλεσμα να αυξηθούν οι δαπάνες για επιδόματα μετακόμισης, που είναι ιδιαίτερα δύσκολο να υπολογιστούν.

*η ετήσια μισθολογική αύξηση, που καταβάλλεται αναδρομικά από Ιούλιο - Δεκέμβριο 1999, ήταν μεγαλύτερη από την αναμενόμενη.

*η εξοικονόμηση πόρων κατά τη διάρκεια του έτους από το Κεφάλαιο 30 του προϋπολογισμού έδωσε τη δυνατότητα στο Ίδρυμα να ενισχύσει τη δράση του σε ορισμένους τομείς στους οποίους αποδίδεται προτεραιότητα στο πλαίσιο του Κεφαλαίου 31 και να προωθήσει υφιστάμενα σχέδια.

Το διοικητικό συμβούλιο ενέκρινε το 1999 δύο διορθωτικούς προϋπολογισμούς. Οι μεταφορές αφορούσαν:

*μεταφορές στις διοικητικές δαπάνες των Τίτλων 1 και 2, και

*ενίσχυση των λειτουργικών δραστηριοτήτων του Τίτλου 3.

Ο παρακάτω πίνακας παρουσιάζει την κατάσταση ως προς την εκτέλεση του προϋπολογισμού (σε ευρώ) την 31η Δεκεμβρίου 1999:

>ΘΕΣΗ ΠIΝΑΚΑ>

5.3. Κατάρτιση προϋπολογισμού βάσει δραστηριοτήτων για το 1999

Το 1999 ήταν επίσης η πρώτη χρονιά που καταρτίστηκε προϋπολογισμός βάσει δραστηριοτήτων, γεγονός που έδωσε για πρώτη φορά τη δυνατότητα στο Ίδρυμα να καταδείξει τη σύνδεση μεταξύ πόρων και δραστηριοτήτων. Ο παρακάτω πίνακας 6 παρουσιάζει το συνολικό κόστος των δραστηριοτήτων του Ιδρύματος τόσο από άποψη προσωπικού όσο και ως ποσοστό επί του προϋπολογισμού.

Πίνακας 6

>ΘΕΣΗ ΠIΝΑΚΑ>

Πίνακας 7 - Συμβάσεις Phare και Tacis στον τομέα της επαγγελματικής εκπαίδευσης και κατάρτισης (Κατάσταση στις 15/12/99)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Διαχείριση προγράμματος ΕΙΕΕ

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Παραρτημα 1

Προσωπικό και οργανόγραμμα

Έκτακτοι υπάλληλοι

Πίνακας A: Αριθμός απασχολούμενων έκτακτων υπαλλήλων κατά κατηγορία και εθνικότητα στις 31 Δεκεμβρίου 1999

>ΘΕΣΗ ΠIΝΑΚΑ>

Πίνακας B: Αλλαγές στο προσωπικό κατά το 1999

>ΘΕΣΗ ΠIΝΑΚΑ>

Πίνακας Γ: Αριθμός και καθεστώς του λοιπού προσωπικού του Ιδρύματος στο τέλος του 1999

Επικουρικοί υπάλληλοι // 4

Τοπικοί υπάλληλοι // 12

Αποσπασμένοι εθνικοί εμπειρογνώμονες // 5

>ΑΝΑΦΟΡΑ ΣΕ ΓΡΑΦΗΚΟ>

Παραρτημα 2

Το διοικητικό συμβούλιο

Κατά το 1999 το διοικητικό συμβούλιο συνεδρίασε δύο φορές, στις 9 Μαρτίου και στις 8-9 Νοεμβρίου.

Στη συνεδρίαση του Μαρτίου το διοικητικό συμβούλιο:

*αποφάσισε να ανανεώσει τη σύμβαση του Διευθυντή για μια δεύτερη πενταετία.

*έλαβε γνώση της έκθεσης προόδου των δραστηριοτήτων του Ιδρύματος την οποία κατάρτισε ο Διευθυντής.

*χορήγηση απαλλαγής στον Διευθυντή για τους λογαριασμούς του 1997 και έλαβε γνώση των πρώτων αριθμητικών στοιχείων για τις δαπάνες του 1998.

*ενέκρινε τον προϋπολογισμό του 1999 και το σχέδιο προϋπολογισμού για το 2000, που ανέρχονται και τα δύο σε 16,2 εκατομμύρια ευρώ.και

*ενέκρινε το πρόγραμμα εργασιών του Ιδρύματος για το 1999 καθώς και ένα έγγραφο με θέμα την ανάπτυξη του συμβουλευτικού σώματος.

Στη συνεδρίαση του διοικητικού συμβουλίου στις 9 Νοεμβρίου συμμετείχαν επίσης εκπρόσωποι των υποψήφιων χωρών στο πλαίσιο της προενταξιακής στρατηγικής που αποσκοπεί στη συμμετοχή των υποψήφιων χωρών στις εργασίες των οργανισμών και των προγραμμάτων της ΕΕ. Της συνεδρίασης προηγήθηκε άτυπο σεμινάριο (με συμμετοχή και των υποψήφιων χωρών) αφιερωμένο στη συζήτηση για την πρόοδο της υλοποίησης των μεταρρυθμίσεων στον τομέα της επαγγελματικής εκπαίδευσης και κατάρτισης στις υποψήφιες χώρες.

Στη συνεδρίασή του της 9ης Νοεμβρίου το διοικητικό συμβούλιο:

*έλαβε γνώση της έκθεσης προόδου την οποία κατάρτισε ο Διευθυντής.

*διεξήγαγε μια πρώτη συζήτηση με θέμα τη στρατηγική ανάπτυξη του Ιδρύματος.

*εξέτασε τις επιπτώσεις για το πρόγραμμα εργασιών του 2000 της έκθεσης προόδου σχετικά με τη μεταρρύθμιση της επαγγελματικής εκπαίδευσης στις υποψήφιες χώρες.

*έλαβε γνώση ενός εγγράφου του Ιδρύματος για τον ρόλο του στην κοινωνικοοικονομική ανασυγκρότηση της Νοτιοανατολικής Ευρώπης καθώς και ενός εγγράφου με θέμα την περαιτέρω ανάπτυξη του συμβουλευτικού σώματος. και

*ενέκρινε έναν δεύτερο διορθωτικό προϋπολογισμό για το 1999.

Κατάλογος των μελών του διοικητικού συμβουλίου

Πρόεδρος: Domenico Lenarduzzi, Αναπληρωτής Γενικός Διευθυντής Εκπαίδευσης και Πολιτισμού, Ευρωπαϊκή Επιτροπή

Μέλη:

Αυστρία Wolfgang Lentsch, Γενικός Διευθυντής, Ομοσπονδιακό Υπουργείο Οικονομικών

Βέλγιο Micheline Scheys, Επικεφαλής Υπηρεσίας Πολιτικού Συντονισμού, Υπουργείο Φλαμανδικής Κοινότητας

Δανία Kaj Holbraad, Ανώτερος Σύμβουλος, Υπουργείο Παιδείας

Φινλανδία Timo Lankinen, Σύμβουλος, Υπουργείο Παιδείας

Γαλλία Jacques Maire, Αντιπρόσωπος, Υπουργείο Απασχόλησης και Αλληλεγγύης

Γερμανία Δρ. Hermann Mόller-Solger, Επικεφαλής Μονάδας, Ομοσπονδιακό Υπουργείο Παιδείας, Έρευνας και Τεχνολογίας (BNBF)

Ελλάδα Γεράσιμος Γ. Σαπουντζόγλου, Πρόεδρος, Οργανισμός Επαγγελματικής Εκπαίδευσης και Κατάρτισης (OEEK)

Ιρλανδία Eugene Forde, Προϊστάμενος, Υπουργείο Επιχειρήσεων, Εμπορίου και Απασχόλησης, Τμήμα Ανάπτυξης Εργατικού Δυναμικού

Ιταλία Gianpaolo Scarante, Συντονιστής για τις ΧΚΑΕ, Υπουργείο Εξωτερικών

Λουξεμβούργο Καθηγ. Gilbert Engel, Υπουργείο Παιδείας και Επαγγελματικής Κατάρτισης

Κάτω Χώρες Arie Ijzerman, Αναπληρωτής Διευθυντής Διεθνούς Πολιτικής, Υπουργείο Παιδείας, Πολιτισμού και Επιστημών

Πορτογαλία Francisco Caneira Madelino, Ινστιτούτο Απασχόλησης και Επαγγελματικής Κατάρτισης

Ισπανία Marνa Josι Muniozguren Lazcano, Τεχνικός Σύμβουλος παρά τω Υποδιευθυντή, Υπουργείο Παιδείας και Πολιτισμού

Σουηδία Dan Fagerlund, Ανώτερος Σύμβουλος, Υπουργείο Παιδείας και Επιστημών, Εθνική Υπηρεσία Εκπαίδευσης

Ηνωμένο Βασίλειο Gordon Pursglove, Υπουργείο Παιδείας και Απασχόλησης, Τμήμα Εκπαίδευσης και Κατάρτισης ΕΚ

Ευρωπαϊκή Επιτροπή Catherine Day, Αναπληρωτής Γενικός Διευθυντής Εξωτερικών Σχέσεων

Παραρτημα 3

Κατάλογος εκδηλώσεων του Ιδρύματος για το 1999

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Παραρτημα 4

Δημοσιεύσεις του Ιδρύματος κατά το 1999

Γενικές Δημοσιεύσεις

The European Training Foundation Work Programme 2000-2002

Συνοπτική παρουσίαση των εργασιών του Ιδρύματος κατά το προσεχές έτος (EN/FR/DE/ES/IT/RU)

Ετήσια έκθεση του Ευρωπαοκού Ιδρύματος Επαγγελματικής Εκπαίδευσης για το 1998

Εκθέσεις για τις δραστηριότητες και τα επιτεύγματα του Ιδρύματος κατά τα έτη 1995,1996, 1997 και 1998 (DA/DE/EN/ES/FI/FR/GR/IT/NL/PT/SV).

ETFacts

Το τετραμηνιαίο ενημερωτικό δελτίο του Ευρωπαϊκού Ιδρύματος Επαγγελματικής Εκπαίδευσης που περιέχει άρθρα για τις τρέχουσες εξελίξεις στον τομέα της επαγγελματικής εκπαίδευσης και κατάρτισης στις χώρες εταίρους. Το εν λόγω δελτίο δημοσιεύεται στις παρακάτω γλώσσες ( EN/FR/DE/RU).

National Observatories Brochure

Συνοπτικό ενημερωτικό έντυπο για το δίκτυο εθνικών παρατηρητηρίων στην Κεντρική και Ανατολική Ευρώπη, τα νέα Ανεξάρτητα Κράτη και τη Μογγολία ( EN/FR/DE/RU).

The European Training Foundation - Challenges ahead

Σειρά τεσσάρων ενημερωτικών φυλλαδίων που παρουσιάζουν την πορεία και τις εργασίες του Ιδρύματος στις χώρες εταίρους του (DE/EN/FR/IT)

Έκθεση για τον κοινωνικό αποκλεισμό - 1999

Έκθεση παρακολούθησης με θέμα τη συζήτηση στρογγυλής τραπέζης που διεξήχθη στα τέλη του 1998 στο Bohinj, (Σλοβενία) σχετικά με τον κοινωνικό αποκλεισμό. Υποστηρίζει την ανάγκη να επιδείξουν οι χώρες της Κεντρικής και Ανατολικής Ευρώπης μεγαλύτερη προσοχή στην ανάπτυξη και την ενίσχυση πολιτικών υποστήριξης των ομάδων που βρίσκονται σε μειονεκτική θέση (όπως οι νέοι και οι άνεργοι που στερούνται δεξιοτήτων, οι μειονότητες και οι ενήλικοι εργαζόμενοι που στερούνται δεξιοτήτων) στην προσπάθειά τους να αγωνιστούν ενάντια στον κοινωνικό αποκλεισμό.

Developments of Standards in Vocational Education and Training - Volume 1 (second edition) and 2

Μέρος ενός υπό εξέλιξη σχεδίου για τον ρόλο των προτύπων στην επαγγελματική εκπαίδευση, το οποίο ξεκίνησε το Ευρωπαϊκό Ίδρυμα Επαγγελματικής Εκπαίδευσης στο πλαίσιο του συμβουλευτικού σώματος (EN/RU)

Advisory Forum Subgroup Final Reports - 1999

Οι εκθέσεις ΤΡΙΩΝ υποομάδων του συμβουλευτικού σώματος καλύπτουν τα εξής θέματα:

την κατάρτιση εναντίον του κοινωνικού αποκλεισμού των νέων,

τον ρόλο της κατάρτισης και της επανακατάρτισης στις περιφέρειες καθώς και

την κατάρτιση των εκπαιδευτικών και των εκπαιδευτών.

(EN/RU).

Third Workshop on Curriculum Innovation (Teacher and Trainer Training)

Η έκθεση αυτή υπογραμμίζει την αλλαγή της ταυτότητας των σχολείων και των ιδρυμάτων επαγγελματικής εκπαίδευσης και παράλληλα την αλλαγή του ρόλου των εκπαιδευτικών και των εκπαιδευτών και έχει εκπονηθεί βάσει των συμπερασμάτων ενός τριήμερου εργαστηρίου που διοργάνωσε το Ευρωπαϊκό Ίδρυμα Επαγγελματικής Εκπαίδευσης με θέμα «Αλλαγή του ρόλου των εκπαιδευτικών και των εκπαιδευτών - αλλαγή της ταυτότητας των σχολείων και των ιδρυμάτων επαγγελματικής εκπαίδευσης» και το οποίο διεξήχθη στη Βουδαπέστη το 1998 (μόνο ΕΝ).

Assessing management training needs (BG, PL, RF, SLO + RO)

(μόνο EN) Πακέτο εκθέσεων που εκπονήθηκαν ως αναπόσπαστο μέρος ενός διεθνούς ερευνητικού σχεδίου για την εκτίμηση των αναγκών κατάρτισης των στελεχών επιχειρήσεων σε αυτές τις χώρες. Το σχέδιο υλοποιήθηκε από την Ένωση Κεντρικής και Ανατολικής Ευρώπης για την Ανάπτυξη της Διοίκησης Επιχειρήσεων (CEEMAN) και χρηματοδοτήθηκε από το Ευρωπαϊκό Ίδρυμα Επαγγελματικής Εκπαίδευσης.

Tertiary Professional and Vocational Education in Central and Eastern Europe (εκπονήθηκε σε συνεργασία με το Συμβούλιο της Ευρώπης) -1998

Στόχος της μελέτης αυτής είναι να διερευνήσει τις εκπαιδευτικές ευκαιρίες που παρέχονται στις χώρες της Κεντρικής και Ανατολικής Ευρώπης μετά τη δευτεροβάθμια εκπαίδευση ως αποτέλεσμα των προσπαθειών προαγωγής και βελτίωσης της ποιότητας της επαγγελματικής εκπαίδευσης και παράλληλα δημιουργίας εναλλακτικών λύσεων στα πανεπιστημιακά προγράμματα (EN/RU).

Κεντρική και Ανατολική Ευρώπη

Cross Country Analysis of Continuing Vocational Training - 1999

Στην έκθεση αναλύονται οι σημαντικότερες προκλήσεις που αντιμετωπίζουν οι χώρες της Κεντρικής και Ανατολικής Ευρώπης στον τομέα της διαρκούς επαγγελματικής εκπαίδευσης. Περιλαμβάνει επίσης μια έκθεση για κάθε χώρα και κατευθυντήριες γραμμές για την υλοποίηση του προγράμματος του Phare στις υποψήφιες χώρες για την περίοδο 2000-2006. (μόνο EN)

Reshaping the Focus of Vocational Teacher and Trainer Training

Στην έκθεση αυτή παρουσιάζεται μια συγκριτική ανάλυση της τρέχουσας κατάστασης όσον αφορά την κατάρτιση εκπαιδευτικών και εκπαιδευτών στην Κεντρική και Ανατολική Ευρώπη και περιέχεται μια σειρά συστάσεων για το μέλλον της. (μόνο EN)

A Cross Country Analysis of Curricular Reform in Vocational Education and Training in Central and Eastern Europe

Το έγγραφο σχετικά με τη μεταρρύθμιση των προγραμμάτων σπουδών βασίζεται σε μια σειρά μελετών περιπτώσεων μεμονωμένων υποψήφιων χωρών που προκύπτουν από σύντομες επισκέψεις αξιολόγησης σε κάθε χώρα καθώς και την ανάλυση ενός λεπτομερούς ερωτηματολογίου. (μόνο EN)

12 Phare country Factsheets

Σειρά ενημερωτικών δελτίων στην αγγλική γλώσσα με γενικές πληροφορίες ανά χώρα σχετικά με τα συστήματα επαγγελματικής εκπαίδευσης και κατάρτισης καθώς και με τα προγράμματα, τα σχέδια και νομοθεσία. (EN/DE/FR)

Professional Qualifications - Cross Country Report on the state of play of regulated professions in Central and Eastern Europe

Η έκθεση αυτή αποσκοπεί στην βελτίωση της ενημέρωσης και της ικανότητας των υποψήφιων χωρών να αντιμετωπίζουν τα θέματα της προσέγγισης στον τομέα της αμοιβαίας αναγνώρισης των επαγγελματικών προσόντων καθώς και στη διευκόλυνση της επικοινωνίας και της ανταλλαγής πληροφοριών μεταξύ της ΕΕ και των υποψήφιων χωρών αναφορικά με νομοθετικά κατοχυρωμένα επαγγέλματα. (μόνο EN)

Regional Development Report (CZ, H, PL, SLO)

Το Ευρωπαϊκό Ίδρυμα Επαγγελματικής Εκπαίδευσης ανέθεσε στα εθνικά παρατηρητήρια της Τσεχικής Δημοκρατίας, της Ουγγαρίας, της Πολωνίας και της Σλοβενίας να αναλάβουν την εκπόνηση μελετών για το σύστημα επαγγελματικής εκπαίδευσης και κατάρτισης σε επιλεγμένες περιοχές. Οι γενικοί στόχοι ήταν η προετοιμασία για τη λήψη πρόσθετων μέτρων υποστήριξης των περιοχών όσον αφορά την κατάρτιση καθώς και η εξοικείωση των βασικών παραγόντων του τομέα της επαγγελματικής εκπαίδευσης και κατάρτισης αυτών των χωρών με τους στόχους και τα μέτρα του Ευρωπαϊκού Κοινωνικού Ταμείου (ΕΚΤ). Η έκθεση για κάθε μελέτη περιλαμβάνει λεπτομερείς αναλύσεις των υφιστάμενων δομών και της τρέχουσας κατάστασης στον τομέα της επαγγελματικής εκπαίδευσης και κατάρτισης και θα συστήνει επίσης μέτρα βελτίωσης του συστήματος επαγγελματικής εκπαίδευσης και κατάρτισης στο πλαίσιο των κατευθυντήριων γραμμών και διαδικασιών του ΕΚΤ. (μόνο EN).

Proceedings of the Conference on vocational education and training as an instrument to combat unemployment- 1999

Το έγγραφο αυτό παρουσιάζει τα βασικά συμπεράσματα του συνεδρίου που πραγματοποιήθηκε τον Ιούνιο του 1999. Περιλαμβάνει μια εκτίμηση των οφελών με προκύπτουν από την παροχή σε περιφερειακό επίπεδο της επαγγελματικής εκπαίδευσης και κατάρτισης. (μόνο EN)

Key Indicators - Vocational Education and Training in Central and Eastern Europe - 1999

Στατιστικές πληροφορίες σχετικά με τα συστήματα επαγγελματικής εκπαίδευσης και κατάρτισης 10 χωρών: ALB/BG/CZ/EE/H/LV/ LT/PL/RO/SLO (EN/RU)

Transition, Reconstruction and Stability in South-Eastern Europe - 1999

Πλήρης ανάλυση του ρόλου που μπορεί να διαδραματίσει η επαγγελματική εκπαίδευση και κατάρτιση στη σταθερότητα και στη διαδικασία ανασυγκρότησης των Βαλκανίων. (μόνο EN)

Background Studies on the employment and labour markets in Bulgaria, Czech Republic, Hungary, Estonia and Romania (1999-2000).

Οι πέντε πρώτες αυτές μελέτες (οι υπόλοιπες πρόκειται να δημοσιευθούν σύντομα), τις οποίες κατάρτισε το Ευρωπαϊκό Ίδρυμα Επαγγελματικής Εκπαίδευσης με την υποστήριξη της Ευρωπαϊκής Επιτροπής, παρουσιάζουν ορισμένες από τις πλέον σύγχρονες πληροφορίες και αναλύσεις της τρέχουσας κατάστασης των αγορών εργασίας στις υποψήφιες προς ένταξη χώρες. Περιέχουν επίσης μια εκτεταμένη εκτίμηση όσον αφορά την ετοιμότητα των σημερινών υποψήφιων χωρών να συμμετάσχουν στην ενιαία αγορά της ΕΕ στους τομείς της απασχόλησης και της κατάρτισης. (μόνο EN)

Flyer on Integration of work and learning project

Σύντομη παρουσίαση αυτού του σχεδίου του Ιδρύματος που αποσκοπεί στην ενίσχυση της συνεργασίας στον τομέα των ιδρυμάτων και εταιρειών επαγγελματικής εκπαίδευσης και κατάρτισης (EN/DE/FR)

Factsheet on vocational education and training reforms in the Phare and Tacis Regions

Σύντομη παρουσίαση των βασικών επιτευγμάτων στον τομέα της μεταρρύθμισης της επαγγελματικής εκπαίδευσης και κατάρτισης κατά τα τελευταία χρόνια, των σημερινών προκλήσεων, των βασικών γεγονότων όσον αφορά τις εξελίξεις της κατάρτισης στην εν λόγω περιφέρεια καθώς και της κοινοτικής υποστήριξης μέσω του προγράμματος Phare. (EN/DE/FR)

Factsheet on Special Preparatory Programme for the European Social Fund

Σύντομη ανασκόπηση της συμβολής του Ευρωπαϊκού Ιδρύματος Επαγγελματικής Εκπαίδευσης στις προετοιμασίες των υποψήφιων χωρών για τη διαχείριση του Ευρωπαϊκού Κοινωνικού Ταμείου (EN/DE/FR)

Two Composite reports on the Special Preparatory Programme for the European Social Fund

Οι δύο αυτές εκθέσεις περιέχουν πληροφορίες σχετικά με τις εργασίες του Ιδρύματος στο πλαίσιο του ειδικού προπαρασκευαστικού προγράμματός του, ανακύπτοντα θέματα καθώς και βασικά συμπεράσματα. (μόνο EN)

Νέα Ανεξάρτητα Κράτη και Μογγολία

Tacis Key Indicators

Μετά από τη δημοσίευση της έκθεσης για τους βασικούς δείκτες όσον αφορά τις χώρες Phare , το Ευρωπαϊκό Ίδρυμα Επαγγελματικής Εκπαίδευσης δημοσιεύει τώρα μια παρόμοια έκθεση για τις χώρες Tacis. Η έκθεση παρουσιάζει μια επισκόπηση όσων έχουν επιτευχθεί στον τομέα της εκπαίδευσης, τον ρόλο της επαγγελματικής εκπαίδευσης και κατάρτισης στα εκπαιδευτικά συστήματα των χωρών Tacis καθώς και μια σειρά λεπτομερών στατιστικών σε ορισμένους βασικούς τομείς (EN/RU)

10 Tacis country Factsheets

Σειρά ενημερωτικών δελτίων στην αγγλική γλώσσα με γενικές πληροφορίες ανά χώρα σχετικά με τα συστήματα επαγγελματικής εκπαίδευσης και κατάρτισης καθώς και με τα προγράμματα, τα σχέδια και νομοθεσία. (EN/DE/FR).

National Observatory Report on Vocational Education and Training - Georgia

Η έκθεση παρουσιάζει μια λεπτομερή συνολική ανάλυση της πολιτικής που ακολουθείται στη Γεωργία στον τομέα της επαγγελματικής εκπαίδευσης και κατάρτισης καθώς και μια εκτίμηςη των μελλοντικών αναγκών της Γεωργίας σε αυτόν τον τομέα.

TME, UZB (μόνο EN)

Management Handbook for Tacis National Observatories Network

Αυτή η δημοσίευση αποσκοπεί στη βελτίωση της διαχείρισης των σχεδίων καθώς και των δεξιοτήτων ανεύρεσης χρηματοδοτικών πόρων στο πλαίσιο των εθνικών παρατηρητηρίων του Tacis (μόνο EN).

Two Perspectives on reforming the regional system of vocational education (North-West Russia pilot project)

Βάσει της εμπειρίας από το πιλοτικό σχέδιο της Βορειοδυτικής Ρωσίας στη Ρωσική Ομοσπονδία, η έκθεση αυτή επικεντρώνεται στα ζητήματα της μεταρρύθμισης της επαγγελματικής εκπαίδευσης και κατάρτισης σε περιφερειακό επίπεδο, στα προβλήματα μεταρρύθμισης του συστήματος αρχικής επαγγελματικής εκπαίδευσης στη Ρωσία, στην κοινωνική εταιρική σχέση, στο περιεχόμενο της επαγγελματικής εκπαίδευσης και στη βελτίωση των προσόντων του διδακτικού προσωπικού. (μόνο EN)

Tacis Information fiches

Σειρά δελτίων με σημαντικά στοιχεία για την επαγγελματική εκπαίδευση και κατάρτιση στις χώρες Tacis

(EN, DE, FR, RU)